Przyborze (miym. "Piepenberg", "Piepenhagen", Pipihoga) – wieś we Polsce, położōno we zachodniopōmorskim wojewōdztwie, we łobeskim krysie, we gminie Łobez, kero bezpostrzednio mo granica ze sztadym Łobez. Dziydzina je składowōm tajlōm szołtystwa Dalno. Zorta dziydziny to hulicōwka, wszyjske dōmy rozlygowane sōm prosto po jednyj drōdze. Rozlygowaniy. Przyborze leży ōngyfer 7 kilomyjtrōw na pōłnoc ôde Łobza, na Łobeskij Wyżce. Na zachōd ôd Prziborzo płynie rzyka Rega, niydaleko nojduje sie tyż jezioro Karwowo. Przyborze rozlygowane je na wiyrszku ô ciyntych rantach (dyniwelacyjo rōwno sie niykej do 50 myjtrōw). Teryn, na kerym leży dziydzina, je wschodnim brzygym doliny Regi. Jak jynoż sie kōńczōm wszelake prziborske dōmy, zaczyno sie strōmy rant, kery je ôbserwacyjnym pōnktym na becyrkowe stawy a lasy. Dojozd. Wiozdym do wsi je aleja ze ôbuch strōnōw ôbrōśniynto strōmōma. Je uōna ôdnogōm wojewōdzkij cesty nr. 148, kerōm idzie dojechać do peryferyjnych hulicōw Łobza ("ul. Nowe Osiedle"). Ôd tyj hulicy drōga do wsi je rōwnako 5,5 kilomyjtrōw - ze czygo gynau 2 km je to dojozd bez aleja. Do Prziborzo prowadzi tyż polno cesta, kero przebiygo bliżno ôde wsi Dalno. Zarozki na poczōntku dziydziny krziżuje sie ze głōwnōm drōgōm. Je sam tyż inkszo cesta ze ôbuch strōnōw ôbrōśniynto brzozōma, klōnōma a wierzbōma, kero prowadzi do Regi, a tamstōnd drzewianny most skroco drōga nad jezioro Karwowo. Nojbliższy banhow to banowo stacyjo Łobez. Do nojbliższyj lotniczyj hawyny - Sztetin-Golyńōw - je 64,7 kilomyjtrōw. Gyszichta. Dokōmynta za piyrsze spōminajōm ô Prziborzu we XVI stoleciu. Ôd Strzednich Storoczōw aże do XIX stolecio wieś bōła lynnym rycerskim szlacheckij familije Borkōw. We 1945 przelozła we posiadowaniy rodu Rohrschneider. We rokach 1975-1998 miejscowość bōła położōno we sztetińskim wojewōdztwie. Za czasōw Polskij Ludowyj Republiki, nojdowoł sie sam Państwowy Rolny Statek ("PGR"), kery wroz ze upodkym systymu zaczōn miynić sie we rujina a dzisio stojōm eszcze uōnygo ôstatki, ôdgrodzōne a przirychtowane do rozebranio. We ôstatnich rokach do sie ôboczyć sroge ślatywaniy wielości ludzi we wsi, znamiyńniy skuli ymigracyje do bliskigo Łobza. Wiynkszość dōmōw stoji pusto, widzialno tajla wykorzistywano je jedziniy we czasie feryjōw jako dōmki letniskowe. Przyborze połni terozki jedziniy miyszkalno fōnkcyjo, Prziborzany robiōm wiync poza dziydzinōm. Niy mo sam ani szuli a tutejsze bajtle chodzujōm do szuli we Łobzie, kaj klōdzōm sie autobusym. Turystyka. Przyborze niy je dziydzinōm, kero echt je nastowiōno na turystyka. Niy mo sam noclegowyj baze. Je we ni ale pora zachōw, kere skiż swoji gyszichty mōgōm być lo turystōw interesantne. Prziborski smyntorz. Na kraju wsi znojdujōm sie ôstatki wanielickigo smyntorza, kery założyli we XIX st. Zachowały sie żeliwne krziże, nojstorszy ze 1862 r. Nojstorszy grōb pochodzi ale ze 1858 r. Sōm tam ale pogracani niy ino Miymcy, nale tyż Poloki (kerzi lyżōm barzi na poczōnku kerchōwa). Nojuostatnijszy pochōwek ôdbōł sie sam we 1953 roku. Kyrhof tyn znōmy je tyż ze stanowisko ajnfachowygo efoja. Zielina aże po korōny ôploto strōmy pnōnczōma ô rubości ramiynio dorosłygo czowieka. Skuli tygo, co je to zielina dycki ziylōno, nojlepi je widzialno we zimie, kej niy mo inkszych zaroślōw miyndzy strōmōma a krziżōma. Klify nad Regōm. We becyrku Prziborzo wystympujōm tyż klify nad Regōm, dochodzōnce ani do 50 m. Na połedniu ôd zabudowanio miyszkalnygo spoczywo naciepniynty granitowy kamiyń ô szyrzce 9,1 m, przitransportowany sam ze Skandynawije przed kilkōnastōma tyś. rokōw. Akuratne rozlygowaniy kamiynia je na połednie ôd miyszkalnych stowiyńōw, we downym szczyrkowym wyrobisku. Becyrk Prziborzo je wykorzistywany lo nauczanio a uprowianio lotniarstwa. Durch wiejōm sam połedniowe a zachodnie wiatry a Rega mo wysoki trawiast brzyg, co je fest pōmocne lo tyj zorty szportu. We czas zimy używo sie zboczōw a rantōw Prziborzo do narciarskich a saneczkowych zjozdōw. Modro kołowo cesta. Bez Przyborze prowadzi modro kołowo cesta, kero mo prezyntować roztomajte formy rzeczne Regi. Cesta przebiygo bez pōłnoc wsi, kole kerchōwa a złazi na strōmy krej. Na trasie cesty pokozany je kamiyń a wzgōrze lotniorzōw. Cołko cesta mo swōj anfang we becyrku jeziora Karwowo, kōńczy sie bliżno ôde granice Nadleśnictwa Łobez a Resko. Przyborze (uojednouoznoczniyniy)